Р е п у б л и к а    С р б и ј а	
КРИМИНАЛИСТИЧКО-ПОЛИЦИЈСКА АКАДЕМИЈА	
Бр.	
	
Б е о г р а д	

	На основу члана 32. став 1. тачка 11. Статута Криминалистичко-полицијског универзитета (17 број 72/4-3-2014 од 04.04.2014. године), а у вези члана 41 Закона о високом образовању („Службени гласник РС“ број 88/17) 
	Сенат Криминалистичко-полицијског универзитета, на седници одржаној 25. јануара 2018. године, доноси

ПРАВИЛНИК О МОБИЛНОСТИ 

Овим правилником уређују се основна правила и принципи мобилности студената, наставног и ненаставног особља, трајања мобилности, поступак пријаве, права и обавезе корисника, и преношење ЕСПБ бодова стечених на другој високошколској установи, као и друга питања у вези са спровођењем програма мобилности.
Правила која су овим Правилником предвиђена за међународну мобилност студената могу се аналогно применити и на мобилност студената у оквиру Републике Србије.

I      МОБИЛНОСТ СТУДЕНАТА
И ПРЕНОШЕЊЕ ЕСПБ БОДОВА
1.	Основне одредбе
                                                               Члан 1. 
Криминалистичко-полицијски универзитет (у даљем тексту: Универзитет) остварује међууниверзитетску сарадњу и промовише мобилност студената и  интернационализацију високог образовања путем размене студената.
Универзитет тежи двосмерној мобилности студената која подразумева студијски боравак/стручну праксу студената Универзитета у установи примаоцу у иностранству, као и студијски боравак/стручну праксу страних студента на Универзитету. 
                                                                Члан 2. 
Мобилност студената  у смислу овог правилника обухвата студирање, обављање научно-истраживачког рада и обављање стручне праксе током одређеног периода у другим виокошколским установама, након чега се студент враћа у матичну високошколску установу и наставља уписани студијски програм на основним, мастер и докторским студијама.
Врста и трајање мобилности студената утврђују се у оквиру међу- институционалних програма размене, на бази институционалних споразума или уговора и расписаног конкурса.
Правила о финансирању и детаљна упутства за реализовање Програма мобилности студената дефинишу се конкурсом.
Међу-институционалним споразумом регулишу се међусобна права и обавезе институција високог образовања у погледу обезбеђивања услова за студирање и боравак гостујућег студента као што су: трошкови и начин смештаја и исхране, трошкови здравственог осигурања и други трошкови које студент може имати током свог боравка у установи примаоцу.
                                                  Члан 3.
Одредбе овог Правилника примењују се првенствено на мобилност студената која траје најмање један семeстар, што не искључује сходну примену у случају краћег трајања мобилности.
Студент може током студија више пута учествовати у програмима мобилности, с тим да  укупно трајање периода мобилности на истом нивоу студија не може бити дуже од половине укупног трајања студијског програма на који је студент уписан.

2.	Приступ студирању на другој високошколској установи
Члан 4.
Процедуре реализовања мобилности студената спроводе надлежна лица на Универзитету: надлежни проректор, Академски ЕСПБ координатор мобилности студената (у даљем тексту: Академски координатор), Комисија за реализацију програма мобилности студената Универзитета, Административни ЕСПБ координатор мобилности студената (у даљем тексту: Административни координатор), Одсек за студентска питања и сами студенти, учесници мобилности.
Комисију за реализацију програма мобилности студента именује ректор Универзитета, са задатком да на основу укупно остварених бодова и услова за селекцију студената у складу са општим актом којим се регулишу правила и услови за селекцију студената Криминалистичко-полицијског универзитета, изврши селекцију и рангирање кандидата.
Академског ЕСПБ координатора мобилности студената (студијског програма) из реда наставника именује ректор Универзитета на период од три године.
Академски ЕСПБ координатор је надлежан за процену подударности студијских програма (уважавајући начело флексибилности), за припрему основних докумената мобилности и за њихову евентуалну измену и за поштовање свих других аспеката мобилности у складу са националним и међународним актима и стандардима о мобилности студената.
Академски координатор је самосталан у својој процени сличности предмета које је студент у оквиру одговарајућег документа мобилности предложио да полаже у установи-примаоцу и обавезан је да пре почетка мобилности студента консултује наставника Универзитета који је надлежан за одређени предмет или за релевантну научну област.

Административног  координатора из реда запослених у Студентској служби именује Ректор, ради пружања стручне, административне и академске подршке студентима на размени (домаћи и гостујући студенти). Послови и задаци Административног  координатора ближе се одређују Одлуком о именовању.
Стручну, административну и логистичку подршку студентима на размени пружају и координатори односно руководиоци пројеката у оквиру којих се врши међународна размена студената, као и стручне службе Универзитета.
Члан 5
Основна документа која омогућавају мобилност студената и преношење и признавање ЕСПБ бодова стечених на другој високошколској установи су:
1.	Студентска пријава/Формулар за пријаву студента/;
2.	План студијског боравка;
3.	Уговор о учењу /Уговор о истраживању/ Уговор о обављању стручне праксе и 
4.	Препис оцена /Уверење о положеним испитима.
Документа из става 1. овог члана сачињавају се и на енглеском језику, уколико се размена студента остварује са страном високошколском установом.
Члан 6
На објављени конкурс за мобилност студената Универзитета, студент подноси Академском координатору Универзитета Студентску пријаву/Формулар за пријаву студента/. Академски координатор у складу са општим актом којим се уређују правила и услови за селекцију студената Криминалистичко-полицијског универзитета разматра поднету пријаву, и након оцене, доставља је Комисији за реализацију програма мобилности студента. 
Након што је студент одабран за програм мобилности, а пре одласка закључује се Уговор о учењу (студирању), Уговор о истраживању или Уговор о обављању стручне праксе. Уговор потписује студент, Универзитет и високошколска установа на којој ће студент боравити. 
Члан 7.
План студијског боравка је документ у којем студент, приликом конкурисања за програм размене, предлаже предмете које планира да полаже, односно, предлаже друге академске активности које планира да оствари, током периода мобилности на другој високошколској установи. План студијског боравка није обавезан документ мобилности, већ се саставља у случајевима када то захтева одређени програм размене. Он је оријентационог карактера и сврха му је да упозна другу високошколску установу са планираним активностима студента који се пријављује за размену.
План студијског боравка потписују студент и Академски координатор. По правилу, на основу Плана студијског боравка саставља се Уговор о учењу.
План истраживања и План обуке сагласни су са Планом студијског боравка и односе се на одговарајући вид активности студената током размене. По правилу, на основу Плана истраживања и Плана обуке саставља се Уговор о истраживању, односно Уговор о обављању стручне праксе.

Члан 8.

	Уговором о учењу  уговорне стране (студент, матична високошколска установа и друга високошколска установа) прецизирају предмете које студент планира да слуша и полаже, односно друге академске активности, које студент планира да оствари током свог студијског боравка у другој високошколској установи.
Уговор о истраживању и Уговор о стручној пракси аналогни  су Уговору о учењу и односе се на одговарајући вид активности студената током размене.
 По правилу, Уговором о учењу прецизирају се активности којима се стиче 30 ЕСПБ бодова по семестру.
Уговор о учењу је обавезни документ мобилности за студенте основних и мастер студија, а Уговор о истраживању је обавезни документ мобилности за студенте на докторским студијама.
                                            
                                                         Члан 9.

Потписивањем Уговора о учењу, матична високошколска установа одобрава студенту одлазак на мобилност и похађање одобрених академских активности, те гарантује признавање ЕСПБ бодова и оцена стечених на размени.
Потписивањем Уговора о учењу, друга високошколска установа потврђује да су уговорене академске активности део постојећег студијског програма, изражава сагласност о прихватању студента на размену и у складу с тим, одобрава похађање и реализацију одобрених академских активности. 
За студенте Универзитета који на студијски боравак иду у иностранство, Уговор о учењу сачињава се и на енглеском језику. 
По правилу, Уговор о учењу потписује се пре него што студент оде на размену. 
Уговор о учењу потписују студент и ректор Универзитета и овлашћено лице друге високошколске установе.
Студент има право да приликом боравка на другој високошколској установи измени предложене предмете из Плана студијског боравка, уз писмено одобрење надлежног проректора, Академског ЕСПБ координатора и сагласност установе примаоца у којој студент реализује мобилност, а промене се утврђују Анексом Уговора о учењу и чине његов саставни део.
Члан 10.

Предлог Плана студијског боравка  и предлог Уговора о учењу, студент који се пријавио на програм размене, утврђује у сарадњи са надлежнним проректором и Академским координатором мобилности студената. Академски координатор помаже студенту у одабиру предмета из студијског програма које ће слушати и полагати током периода размене. 

                                                                     Члан 11.

Док је на студијском боравку у другој високошколској установи, студент задржава статус студента Универзитета.
Током периода мобилности студент своје академске обавезе остварује у другој високошколској установи, што је еквивалентно студирању и остваривању права и обавеза на матичном Универзитету. 
Током студијског боравка студент који се финансира из буџета Републике Србије не губи овај статус, а самофинансирајући студент наставља да редовно плаћа школарину.
Студент је дужан да у току студирања на другој високошколској установи поштује сва правила и обавезе која важе у тој високошколској установи и друге обавезе које је преузео у вези са студирањем на другој високошколској установи утврђене међународним споразумом, програмом размене, споразумом о стипендирању и слично.

3.	Признавање предмета и остваривање ЕСПБ бодова

Члан 12.

Студент Универзитета, који  је на основу потписаног Уговора о учењу био на размени, има право да му се након повратка са размене признају резултати које је остварио на другој високошколској установи - установи примаоцу.

Члан 13.

 	Поступак признавања предмета, односно остварених ЕСПБ бодова на другој високошколској установи врши се на молбу студента.
 	 Студент је у обавези да Академском координатору благовремено, уз молбу, достави све релевантне документе у вези са оствареном мобилношћу и то:                                 
1.	Уговор о учењу/Уговор о истраживању/Уговор о обављању стручне праксе 
2.	Препис оцена/Оригиналну исправу о оствареним ЕСПБ бодовима 
3.	Студијски програм на којем су остварени ЕСПБ бодови, за текућу школску годину
4.	Програм положених предмета
5.	Правила оцењивања/Опис оцењивања у датој високошколској установи
6.	По три фотокопије докумената из тачака 1 до 5.
                                                              Члан 14.
 	Препис оцена је уверење о положеним испитима и доказ остварених академских активности које издаје установа у облику формалног документа.
Препис оцена, осим података који се односе на студента, обавезно садржи податке о називима положених испита, садржају предмета, добијеним оценама и броју постигнутих ЕСПБ бодова по предметима, податке о трајању студијског програма, као и остале релевантне информације.
Препис оцена треба да садржи и објашњење начина оцењивања и бодовања (национални систем бодовања).

4.	Оцена о испуњењу обавеза студента

Члан 15.
 	Основни критеријум за преношење и признавање ЕСПБ бодова је исход процеса учења који је дефинисан студијским програмом, уз уважавање сродности научних области и стеченог знања као исхода савладаног градива. Студенту ће се у потпуности признати предмети које је положио у установи-примаоцу уколико се они могу заменити предметима које би студент полагао у матичној установи.

Члан 16.
За одслушане и положене предмете на другој високошколској установи признају се ЕСПБ бодови онако како су наведени у Препису оцена.
Признаје се одслушани предмет са друге високошколске установе као обавезни предмет студијског програма матичне високошколске установе, уколико преклапање у садржају (узимајући у обзир исход учења) износи 70%, а уколико је преклапање у садржају мање од 70% студенту се стечени ЕСПБ бодови и добијена оцена признају као изборни предмет. 
Признати изборни предмети не морају да одговорају скупу изборних предмета у студијском програму матичне високошколске установе. Уколико садржај одслушаног и положеног предмета битније одступа од садржаја који се уклапају у исход процеса учења који је дефинисан студијским програмом, остварени ЕСПБ бодови се не рачунају у збир предвиђен обимом студија, већ се предмет додатно евидентира у додатку дипломе у (у рубрици „Додатне информације о студенту“).
За  признавање ЕСПБ бодова, није неопходно преклапање облика наставе којима су стечени ЕСПБ бодови са одговарајућим предметима студијског програма матичне високошколске установе.
                                               Члан 17.
Академско признавање периода мобилности је поступак којим се утврђују резултати које је студент постигао на размени. 
Решење о академском признавању периода мобилности је појединачни правни акт којим Академски координатор утврђује начин признавања положених испита, тј. ЕСПБ бодова и оцена које је студент остварио током периода мобилности.
Обавезни елементи Решења из претходног става су:
−	подаци о студенту, установи-примаоцу и матичној установи
−	предмети које је студент положио у установи-примаоцу (са стеченим ЕСПБ бодовима и добијеним оценама)
−	предмети са матичне установе који ће се заменити предметима које је студент положио у установи-примаоцу
−	предмети које је студент положио на размени, а који се не могу заменити, већ као
−	изборне активности/предмети унети у Додатак дипломи
−	начин еквиваленције оцена
−	преостале обавезе које студент мора остварити како би испунио обавезе предвиђене релевантним семестром, односно академском годином (у случајевима када студент није остварио довољан број ЕСПБ бодова на размени)
−	остали подаци које Академски координатор сматра битним у конкретном случају.
Решење о академском признавању периода мобилности доставља се студенту и Студентској служби, како би се регулисале све неопходне административне појединости у вези са оствареном мобилношћу.

                                                     Члан 18.

ЕСПБ бодови признати на основу Решења предвиђеног чланом 17. овог правилника, уписују се у индекс и додатак дипломи у изворном облику онако како су наведени у Препису оцена које је издала друга високошколска установа и чине саставни део укупног броја бодова које студент остварује за одређени ниво студија.
Називи признатих предмета уписују се на српском и изворном језику. Призната оцена се уписује у изворном облику, а уколико је систем оцењивања на другој високошколској установи различит од система оцењивања у високом школству Републике Србије,  оцена се уписује у усклађеном облику.

                                                       Члан 19.
У поступку академског признавања периода мобилности,  узима се у обзир врста  и ниво студија као и подаци о високошколској установи на којој су предмети савладани. 

Члан 20.
Студент Универзитета који током периода размене на другој високошколској установи није положио све испите, односно није реализовао све академске активности предвиђене Уговором о учењу, има право да  на Универзитету  полаже испите из семестра током којег је био на размени, без обављања предиспитних обавеза.

5.	Студирање гостујућих студената на Универзитету
Члан 21.

На основу програма мобилности, односно споразума о размени студената и Уговора о учењу, ректор Универзитета доноси Одлуку којом се одобрава обављање предиспитних и испитних активности студенту друге високошколске институције на Универзитету.
Члан 22.

На основу Одлуке ректора, студент са друге високошколске институције уписује одговарајући студијски програм Универзитета који садржи све предмете наведене у Уговору о учењу, у статусу који је утврђен програмом мобилности, односно споразумом о размени студента.
Приликом уписа на одговарајући студијски програм студенту са друге високошколске институције помаже Административни ЕСПБ координатор мобилности студената.

Члан 23.

Током студијског боравка гостујућег студента Административни координатор преузима непосредну комуникацију са студентом, помаже студенту  приликом уписа, води евиденцију о боравку студента, помаже студенту у остваривању контаката са наставницима из одговарајућих предмета, информише студента о административним процедурама Одсека за студентска питања (начин пријаве испита, термини за пријаву испита, термини испитних рокова,итд.).

Члан 24.

Уписом на Криминалистичко-полицијски универзитет студенту са друге високошколске установе  отвара се матични картон студента и издаје индекс. 
Приликом уписа студент је дужан да Одсеку за студентска питања достави: Уговор о учењу, копију Уговора на основу којег се реализује размена или копију Уговора о стипендирању, копију идентификационе карте, изјаву о адреси боравка током периода размене, а страни студенти и копију пасоша.
                                       
                                                  Члан 25.
Студент на размени је у свему равноправан са осталим студентима Универзитета.
За гостујуће студенте из иностранства, наставне и испитне активности по правилу изводе се на енглеском језику. Такође, настава је по правилу консултативног типа.

                                                                   Члан 26.

Као доказ остварених академских активности током студијског боравка, по окончању периода размене, Универзитет студентима са других  високошколских институција издаје Препис оцена/Уверење о положеним испитима/; Уверење о обављеном истраживању, као и Уверење о обављеној стручној пракси.  
Препис оцена/Уверење о положеним испитима, осим података који се односе на студента, садржи податке о називима положених предмета, добијеним оценама и броју стечених ЕСПБ бодова по предметима, податке о трајању уписаног студијског програма, објашњење начина оцењивања и бодовања, као и остале релевантне додатне информације.
Препис оцена/Уверење о положеним испитима припрема Административни координатор, а потписује Академски ЕСПБ координатор.

6.	Чување документације о оствареној мобилности студената

Члан 27.
Универзитет прикупља, обрађује и трајно чува податке о мобилности студента и преношењу ЕСПБ бодова ради вођења евиденције и издавања јединствених јавних исправа на Универзитету.

Члан 28.
На мобилност студената у погледу научно-истраживачког боравка, односно у погледу стручне праксе, примењују се одговарајуће одредбе овог Правилника које се односе на мобилност студената у погледу студијског боравка.

II  МОБИЛНОСТ
НАСТАВНОГ И НЕНАСТАВНОГ ОСОБЉА

Члан 29.

Мобилност особља односи се на боравак запослених  Универзитета на установи домаћину, након којег се запослени враћа на матичну установу.

Особље у мобилности подразумева:
1.	Наставнике у свим наставним звањима, запослене у истраживачким и научним звањима и сараднике у свим сарадничким звањима.
2.	Ненаставно-стручно и административно особље, запослено на Универзитету на неодређено  време.

7.	Облици мобилности
Члан 30.

Особље Универзитета може учествовати у следећим облицима мобилности:
−	Мобилност у оквиру билатералних споразума закључених са високошколским установама у иностранству
−	Мобилност на основама програма Ерасмус +
−	Мобилност у оквиру других програма и пројеката.

Врста и трајање мобилности, пријава, правила о финансирању и детаљна упутства за реализацију Програма мобилности особља  утврђују се институционалним споразумом и расписаним конкурсом на основу кога се остварује мобилност.

Члан 31.

Наставно и ненаставно-стручно особље може учествовати у програму мобилности  у циљу одржавања наставе (наставно особље) или стручног усавршавања (наставно и ненаставно-стручно особље).
  Селекцију пријављених кандидата, односно наставног и ненаставног особља
врши Комисија коју именује ректор Универзитета посебним решењем. Селекција се врши  на основу критеријума утврђених Правилима и условима за селекцију наставног и ненаставног особља Криминалистчко-полицијског универзитета.

Члан 32.

Особље које учествује у мобилности дужно је обезбедити путничко и здравстрвено осигурање за време мобилности, ако посебним споразумом није другачије уговорено.

Члан 33.

Након повратка  у матичну установу  (Универзитет) особа је дужна да поднесе извештај о оствареној мобилности у складу са захтевима институционалног споразума, као и службену потврду о оствареној мобилности од стране институције домаћина.

8.	Гостујуће наставно и ненаставно особље
                
                                                          Члан 34.

Мобилност долазног наставног и ненаставног особља партнерске установе организује се уз услов да је претходно склопљен  интеринституционални споразум у оквиру Програма мобилности.
Сврха боравка наставног и ненаставног особља партнерске институције може бити одржавање наставе или стручно усавршавање.
Универзитет је дужан да наставном или ненаставном особљу партнерске установе, након остварене долазне мобилности изда потврду о оствареном боравку у оквиру Програма мобилности и закљученог институциоанлног споразума. 
Потврду из става 3.  овог члана Универзитет издаје и на енглеском језику.

Завршне одредбе

Члан 35.

            Потребни обрасци из овог Правилника биће утврђени посебном одлуком ректора Универзитета.

Члан 36.

           Овај Правилник ступа на снагу у року од 8 дана од дана објављивања на огласној табли Универзитета.

                                                                                                    в.д. Председника Сената
проф. др Ђорђе Ђорђевић